Efter journalist og forfatter Lise Nørgaards død er det piblet frem med historier om, hvordan hun gang på gang har taget sig tid til en snak eller et brev til en fremmed . En af dem er 70-årige Poul Bjerregaard fra Hobro. Han fik en dag op til julen i 2007 et opkald fra uventet kald i sit firma Potech, der blandt andet solgte sport -og fitness udstyr. Det drejede sig om købet af to baseballbats - eller sæt om man vil. Og køberen viste sig at være ingen ringere end en dengang 90-årig Lise Nørgaard. - Hun ringede og sagde, at hun ikke var helt vild med at betale over nettet og ville give mig sine kortoplysninger. Det skyndte jeg at tale hende fra, fortæller Poul Bjerregaard, der er stor Matador-fan og endnu ikke var klar over, hvem han havde i røret. Sendte håndskrevet hilsen De blev enige om, at Lise skulle sende en check med betalingen, og da han bad om adressen for at sende de to bats, lød det i røret: "Du skal sende det til Lise Nørgaard, men det er ikke sikkert, du ved, hvem jeg er." "Hvis det er den Lise Nørgaard med Matador, så gør jeg", svarede Poul Bjerregaard, der var benovet over kunden fra uventet kant. - Så kom der en check og et håndskrevet brev dagen efter, fortæller den nordjyske superfan. Han har gemt brevet lige siden og hiver det frem ved særlige lejligheder. Teksten er håndskrevet, og der står ikke meget. Men ikke desto mindre, er det en gestus, Poul aldrig glemmer: Kære Poul Bjerregaard, Som aftalt vedlægger jeg check på kr. 698  to baseballbat-sæt. Mange tak for hjælpen De venligste hilsner Lise Nørgaard - Det, at hun lige tog sig tid til at skrive en hilsen, det er flot - det havde jeg ikke forventet siger han og slutter: -	Her fik jeg et pænt brev. Og et minde til eftertiden. Og hvis du undrer dig over, hvad Lise Nørgaard skulle bruge battene til, var det vistnok til en julegave.

Referat:
Poul Bjerregaard har gemt hilsnen fra Lise Nørgaard i femten år.